Brood | Dion se gedagtes
Halfpad deur die bakkery begin die effe suurdeeg-reukie slinks by die oonddeur uitglip en die kombuis vul. Kinders staan onbewustelik in afwagting nader en ek kyk kort-kort ongeduldig na die tyd. Vroulief het ewe skielik baie om te doen in die mees geurige vertrek in die huis en sy probeer tevergeefs haar aandag verdeel tussen die horlosie en die oond. Ek sny hom sommer so lekker skaapwagter-dikte die oomblik as hy uit die oond kom, plak hom mildelik vol botter sodat dit sommer so insmelt en voltooi die hemelse prentjie met heining oor gedrup of my tuisgemaakte perskekonfyt. Dis lekkerder as koek!
Kom ons begin met my eie resep. Ek was ietwat geïntimideer deur broodmaak aan die begin – dit het net vir my gelyk asof daar vreeslik baie kon foutloop. Na so paar probeerslae en swaar sluk aan die resultate het ek 'n baie eenvoudige resep uitgewerk wat doodmaklik. veelsydig en watertand is:
5 koppies witbrood of bruinbrood meel (4 koppies wit en 1 koppie bruin werk lekker)
1 pakkie droë gis (vars – kyk na die vervaldatums)
'n knerts kookolie (so ¼ koppie)
600ml louwarm water (tikkie warmer as liggaamstemperatuur)
Meng al die droë bestandele goed deur. Sit die olie by die water en voeg by die meel. Meng eers met 'n lepel tot dit 'n deeg maak en knie dan verder vir so 5 minute. Die deeg moet styf wees – voeg nog meel by as dit klewerig of slap is. Bedek dit met 'n skoon droë vatdoek en sit dit êrens in die son waar dit nie versteur gaan raak nie. Intussen kan jy twee broodpanne botter of sproei met 'n "sproei en kook" produk. As jy broodrolletjies wil maak, botter 'n lekker groot oondpan. Na sowat een uur sal die deeg na tweekeer sy oorspronklike volume uitgerys het. Knie dit af vir nog so 5 minute, verdeel dit tussen jou panne of rol in bolletjies op jou oondpan en plaas weer terug op die stil plekkie om weer goed uit te rys. As jy tevrede is met die uitrys, plaas die panne versigtig (as hy te veel karring val hy plat!) in jou vooraf-verwarmde oond – 180°C of 350°F, maak toe en bak vir 20 na 30 minute. Hou hom maar dop – hy moet net so ligbruin bo-op wees. As die brood reg is, haal dit uit die panne uit, plaas op 'n houtbord of snybord en bedek dit met 'n klam vatdoek. Dit sal sommer so begin stoom en dit maak die korsie mooi sag. Jy kan natuurlik kreatief raak en die brood bo-op smeer met allerhande dinge om meer geur te gee en die kors sag te maak – mees algemeen waarvan ek weet is melk of swart koffie. Sny en geniet! Dieselfde resep werk net so mooi in 'n swart platboom pot op die kole. Die kole moet natuurlik nie lava-temperatuur wees nie en sit kole op die deksel ook, wat jy kort-kort vervang sodat daar konstante hitte reg rondom is. Hou hom maar goed dop sodat hy nie brand nie.
Nou kan jy ook begin eksperimenteer met uie, tamaties en spek en al daardie lekker dinge in die deeg inrol voordat jy dit bak!